钦定古今图书集成/理学汇编/字学典/第051卷 > 《宋宣和书谱》 > 《篆书叙论》
## 钦定古今图书集成/理学汇编/字学典/第051卷 > 《宋宣和书谱》 > 《篆书叙论》

篆书所自来远矣。其古文科斗之书，已见于鼎彝金
石之传，其间多以形象为主，而文彩未备也。自古文
科斗之法废，而后世易以大篆，而大篆实出史籀也。
籀在周宣王时为太史氏，其书今之所存者，石鼓是
也。以其籀之所创，故名之曰《籀书》；以其为太史氏而
得名，故又谓之曰史书。若夫小篆，则又出于大篆之
法，改省其笔，画而为之。其为小篆之祖，实自李斯始。
然以秦穆公时《诅楚文》考之，则字形真是小篆。疑小
篆已见于往古，而人未之宗师，而独李斯擅有其名。
按：秦初并天下，丞相李斯欲罢其不与秦文合者。当
时字画惟古文与大篆耳，岂李斯别为小篆以异之
耶？自斯而降，至汉得一许慎，魏得一韦诞，而风流文
物，犹足以追往古而名一世。信斯文之出，特非小补。
自汉魏以及唐室，千载间寥寥相望。而终唐室三百
年间，又得一李阳冰，篆迹殊绝，自谓仓颉后身，观其
字真不愧古作者。五代时，南唐伪主李煜，割据江左，
轻如鸿毛。有一徐铉，篆画高古，人亦为之改观。信此
学之在世，其存亡与人为重轻也。至于今益端献王
及章友直皆以篆学得名，杰然作一家法。今得其自
唐以来七人，录之于左，曾非滥竽以进者。若梦英之
徒，为种种形似，远取名以流后世，如所谓“仙人”、务光、
偃薤之篆，是皆不经语，学者羞之，兹故不录。